Morombo mero Jesus wytopotyꞌpo Galilea po.
Judea ꞌwa irombo tytory ꞌseꞌpa kynakon,
tywory ꞌse moꞌkaron Simosu jopotorykon wairy ke.
Tyse waty morokon pataja ewaꞌmary kynakon moꞌkaron Simosu ꞌwa.
Irombo moꞌkaron Jesus piryjan wykaꞌsan Iꞌwa:
“Ero wyino omimako.
Judea ꞌwa iꞌtango.
Iwara moꞌkaron anemeparykon morokon anikapyry amaminano enetaꞌton.
Amy pairo ekapyn ta oꞌto eꞌiꞌpa man,
takare tywairy ꞌse taꞌta.
Moropangon otykon kapyry jako oꞌwa,
onepoko paꞌporo kariꞌna ꞌwa.”
Moꞌkaron ipiryjan enapa irombo anamyikaꞌpa kynatokon.
Jesus wykaꞌpo iꞌwaine:
“Moro ywytotopo jururu itundaꞌpa noro man.
Amyjaron te oꞌkapyn roten awytorykon taro mandon.
Ero nono ajenonopyrykon upijan.
Awu te yjenonoꞌsan.
Yjaꞌwan me irombo morokon emamin wairy samyikapoja.
Amyjaron anuꞌtoko moro oty ewaꞌmatopo ꞌwa.
Awu moro ꞌwa anukuꞌpa wa,
itundaꞌpa noro moro ywytotopo jururu wairy ke.”
Moro wara tykaꞌpo mero,
Galilea po iwainopoꞌpo.
Moro oty ewaꞌmatopo ꞌwa moꞌkaron typiryjan wonukuꞌsan mero te,
Jesus wonukuꞌpo enapa,
tone me kapyn,
ekapyn ta te.
Moro oty ewaꞌmatopo po moꞌkaron Simosu kynupijatokon.
Kyngatokon:
“Oje ko nan?”
Ipoko taurane kynatokon moꞌkaron kariꞌna apyimykon.
Amykonymbo iruꞌpa kynekariꞌsatokon.
Amykonymbo te kyngatokon:
“Uwa.
Moꞌkaron kariꞌna emuꞌmanon.”
Amy pairo te enariꞌma auranaꞌpa ipoko kynakon.
Moꞌkaron Simosu jopotorykon pona irombo tanarike moꞌkaron kariꞌna kynatokon.
Aseꞌra moro oty ewaꞌmary aꞌta,
Jesus wonukuꞌpo moro Tamusi auty ꞌwa,
kariꞌna emepa.
Moꞌkaron Simosu enutaꞌsan imero.
Ikaꞌsan:
“One wara ko moꞌse kareta ukuꞌsan,
emepaꞌpa tyweꞌiꞌpo seꞌme?”
Jesus wykaꞌpo ejuꞌtoꞌkoꞌme:
“Moro ynyry omepano ywyino kapyn kynoꞌsan,
moꞌko yjemoꞌnenymbo wyino te.
Moꞌko nisanory kapyry ꞌse amy aꞌta,
Tamusi wyino moro omepano wopyry,
aseke ywykatopo me iwairy pai ukuꞌtan.
Moꞌko aseke tywyino oty paꞌkanen aseke toty awongary ꞌse man.
Moꞌko tomoꞌnenymbo ety awongary poko oꞌmikatoto iporo man.
Moꞌko emamboꞌpa eꞌiꞌpa man.
“Moses moro omenano karetary anyryꞌpa oꞌwaine tywaije nan?
Amy pairo araꞌnanokon te moro omenano anapoꞌiꞌpa man.
Oꞌtonoꞌme ko ywory poko moꞌmikaton?”
Moꞌkaron kariꞌna apyimy ꞌwa ejukuꞌpo:
“Ewaꞌrumy otuꞌpo man.
Noky ko awory poko noꞌmikanon?”
Jesus wykaꞌpo ejuꞌtoꞌkoꞌme:
“Oꞌwin amy amaminano sikapyi.
Irombo ajenutaton imero.
Iro ke ro wykaje:
Moses ꞌwa oꞌwanokon me moro eꞌkotono tyje man.
Moꞌko Moses wyino kapyn te kynoꞌsan moro eꞌkotono,
moꞌkaron atangonymbo wyino te.
Otareꞌmatopo kurita enapa kariꞌna miꞌkotopojaton.
Ambotyꞌpa moro Moses nimeroꞌpo omenano waitoꞌme otareꞌmatopo kurita enapa kariꞌna miꞌkotopojaton.
Oꞌtonoꞌme ko iro ke ypoko tareꞌke mandon,
oꞌwin amy kariꞌna kuraꞌmaꞌpo ke imero yꞌwa moro otareꞌmatopo kurita?
Ituꞌpono oty poko roten aꞌwembono auranano kysyton.
Iporo te moro aꞌwembono auranano ytoko.”